**1. Natančno preberi spodnje besedilo.**

**Nekaj o slonih**

Sloni so največje kopenske živali. So zelo bistri. Imajo velika, ploščata ušesa, dolg trobec in par dolgih, ukrivljenih oklov. Kljub svoji velikosti so miroljubne, prijazne živali. Prehranjujejo se z rastlinami; travo, listjem, plodovi. Živijo samo v Afriki in Aziji, v stepah, gozdovih, puščavah in močvirjih.  
Kako ločimo afriškega slona od njegovega azijskega sorodnika?  
Afriški slon je večji. Samec lahko zraste do 4 m v višino in tehta skoraj 7 ton. Samec azijskega slona pa lahko doseže 3 m v višino in je težak malo manj kot 2 toni in pol.   
Azijski sloni imajo manjša ušesa, približno 1 meter v širino in dolžino. Afriški slon pa ima ušesa dosti večja in pokrivajo ramena.  
Afriški slon ima poševno, ravno čelo, azijski pa zaobljeno, izbočeno.   
Tako samci kot samice afriškega slona imajo okle. Azijske slonice jih nimajo.   
Azijski sloni imajo pet prstov na sprednji nogi in štiri na zadnji. Njegov afriški sorodnik ima na sprednji nogi štiri prste, na zadnji pa tri.  
Azijski slon ima zaobljen, grbast hrbet, afriški pa ima ravnega, le malce izbočenega.  
Trobec afriškega slona se konča z dvema »prstoma«, ki jih uporablja za pobiranje hrane, medtem ko se trobec azijskega slona konča z enim prstom.  
Slonov trobec je podaljšek njegovega nosu in zgornje ustnice. Organ ima več funkcij. Z njim voha, prijemlje travo ali lomi veje. Uporablja ga tudi za srkanje vode, ki jo lahko nese v usta ali pa se z njo poliva po telesu. Kadar se potopi v vodo, ga dvigne nad vodno gladino in tako diha.   
Okle uporablja za trganje lubja z dreves in obrambo. Z njimi lahko koplje po tleh, ko išče vodo ali hrano. Okli so pravzaprav podaljšani zgornji sekalci in rastejo približno za 17 cm na leto skozi vse slonovo življenje. Okel afriškega slona lahko tehta do 45 kg in je dolg 2,5 m. Okli azijskega slona so dolgi 1.5 m, tehtajo pa do 30 kg. Poleg oklov imajo sloni še štiri kočnike. Ko se prva dva kočnika izrabita, izpadeta, zadnja dva pa se pomakneta naprej. V ozadju začneta rasti dva nova kočnika, ki nadomestita tista dva, ki sta se premaknila naprej. Slon v svojem življenju 6 krat zamenja zobe. Ko izpadejo zadnji, umre zaradi lakote, ker ne more več žvečiti.

**2. V zvezek napiši naslov Nekaj o slonih.**

**Napiši odgovore na spodnja vprašanja. Odgovarjaj v celih povedih.**

1. Opiši slonovo zunanjost.
2. Ali sloni živijo samo v Afriki?
3. Na kateri celini živijo večji in težji sloni?
4. Ali imajo afriške slonice okle?
5. Ali so sloni rastlinojedci ali mesojedci? Zakaj?
6. Kateri slon ima več prstov?
7. Kaj je trobec?
8. Za kaj sloni uporabljajo trobec?
9. Kateri slon ima večje okle?
10. Kako hitro rastejo slonovi okli?
11. Kolikokrat v življenju slon zamenja zobe?
12. Zakaj sloni umrejo?